पाएं अपने शहर की ताज़ा ख़बरें और फ्री ई-पेपरडाउनलोड करें
बिहार में सरकार की ओर से लॉकडाउन लगाने के बाद माले के राज्य सचिव कुणाल ने कहा है कि कोविड को लेकर मुख्यमंत्री नीतीश कुमार ने जिला वार मंत्रियों को तो जबावदेही दे रखी है, लेकिन मंत्रियों का व्यवहार बहुत ही लापरवाह है। न तो वे अपने निर्धारित इलाके में रहते हैं और न ही जनप्रतिनिधियों, डॉक्टरों या आम नागरिकों का फोन उठाते हैं। फोन करने पर या तो फोन लगता नहीं है या फिर नेटवर्क से बाहर बताता है। सबसे खराब स्थिति तो खुद स्वास्थ्य मंत्री की है, जो भोजपुर के प्रभारी बनाए गए हैं।
डंडे बरसाने की बजाय जागरुकता अभियान चलाया जाए
माले ने नीतीश कुमार से अपील की है कि वे तत्काल अपने मंत्रियों को निर्देशित करें कि इस तरह का गैरजिम्मेदार रवैया छोड़ें और संकट के इस काल में अपनी जिम्मेदारी को समझें। हर जिले में एक सूचना केंद्र बनाया जाए, ताकि जरूरतमंदों को आवश्यक सूचनाएं तत्काल हासिल हो सकें। बिहार में लॉकडाउन एक बार फिर से लागू कर दिया गया है और इसकी आड़ में पुलिस आम लोगों पर डंडे बरसा रही है। हमारी मांग है कि डंडे बरसाने की बजाए प्रशासन समझाने-बुझाने और जागरुकता अभियान चलाने पर ध्यान दे।
CM को लिखा पत्र, विधायक फंड से जरूरी चिकित्सीय उपकरण उपलब्ध कराएं
माले विधायक सुदामा प्रसाद ने एक बार फिर से मुख्यमंत्री को पत्र लिखकर विधायक कोटे के फंड से अपने विधानसभा क्षेत्र के लिए तत्काल आवश्यक चिकित्सीय उपकरण उपलब्ध कराने की मांग की है। उन्होंने विधायक कोटे के फंड से तरारी विधानसभा में तत्काल 100 ऑक्सीजन सिलेंडर, 50 ऑक्सीजन फ्लोमीटर, 25 ऑक्सीमीटर, 25 ऑक्सीजन ट्रॉली, 200 ऑक्सीजन मास्क, 50 बेड, 100 बेडशीट, 10 ऑक्सीजन कंसट्रेटर, 25000 मास्क, 100 की संख्या में उच्च क्वालिटी का सैनिटाइजर और 2 एंबुलेंस की व्यवस्था करने की मांग की है। पालीगंज विधायक संदीप सौरभ, फुलवारी विधायक गोपाल रविदास सहित अन्य विधायक भी मुख्यमंत्री को पत्र लिख रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva zho_Hant eng_Latn